ตลาดหุ้นเอเชียปรับตัวขึ้นเช้านี้ รับ”มาครอง”นั่งเก้าอี้ผู้นำฝรั่งเศส
ตลาดหุ้นเอเชียบวกเช้านี้ รับ "มาครอง" ชนะเลือกตั้งปธน.ฝรั่งเศส-จ้างงานสหรัฐพุ่ง
8 พ.ค. 2560

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ หลังจากกระทรวงมหาดไทยฝรั่งเศสได้เปิดเผยผลการนับคะแนนเบื้องต้น ซึ่งระบุว่า นายเอมมานูเอล มาครอง อดีตรัฐมนตรีว่าการกระทรวงเศรษฐกิจ ได้รับชัยชนะในการเลือกตั้งประธานาธิบดีฝรั่งเศส โดยนายมาครองมีคะแนนนำนางมารีน เลอเปน ผู้สมัครจากพรรค National Front (FN)
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 19,709.01 จุด เพิ่มขึ้น 263.31 จุด, ดัชนี SSE Composite ตลาดหุ้นจีนเปิดวันนี้ที่ 3,090.07 จุด ลดลง 12.97 จุด, ดัชนี HSI ตลาดหุ้นฮ่องกงเปิดวันนี้ที่ 24,604.29 จุด เพิ่มขึ้น 127.94 จุด, ดัชนี TAIEX ตลาดหุ้นไต้หวันเปิดวันนี้ที่ 9,934.13 จุด เพิ่มขึ้น 34.19 จุด
ขณะที่ดัชนี KOSPI ตลาดหุ้นเกาหลีใต้เปิดวันนี้ที่ 2,245.61 จุด เพิ่มขึ้น 4.37 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,240.44 จุด เพิ่มขึ้น 10.71 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,765.05 จุด เพิ่มขึ้น 2.31 จุด
นอกจากนนี้ ตลาดหุ้นเอเชียยังไดัรับปัจจัยบวกหลังจากกระทรวงแรงงานสหรัฐรายงานว่า ตัวเลขการจ้างงานนอกภาคเกษตรพุ่งขึ้น 211,000 ตำแหน่งในเดือนเม.ย. มากกว่าที่นักวิเคราะห์คาดการณ์ไว้ว่าจะเพิ่มขึ้น 185,000 ตำแหน่ง ขณะที่อัตราว่างงานเดือนเม.ย.ลดลงสู่ระดับ 4.4% สวนทางกับที่นักวิเคราะห์คาดว่าจะเพิ่มขึ้นสู่ระดับ 4.6%